**ELŐTERJESZTÉS**

****

**BALATONMÁRIAFÜRDŐ KÖZSÉG**

**ÖNKORMÁNYZAT**

**KÉPVISELŐ-TESTÜLETÉNEK**

**2023. AUGUSZTUS 14-EI NYILVÁNOS ÜLÉSÉRE**

**TÁRGY:**

**Települési támogatásokról, a személyes gondoskodást nyújtó szociális és gyermekjóléti ellátásokról szóló önkormányzati rendelet módosítása**

**ELŐADÓ:**

**MESTYÁN VALÉRIA**

**CÍMZETES FŐJEGYZŐ**

**Készült:** Balatonmáriafürdő Község Önkormányzati Képviselő-testületének 2023. augusztus 14-ei nyilvános testületi ülésére

**Tárgy:** Települési támogatásokról, a személyes gondoskodást nyújtó szociális és gyermekjóléti ellátásokról szóló önkormányzati rendelet módosítása

**Tisztelt Képviselő-testület!**

Balatonmáriafürdő és Balatonkeresztúr Önkormányzata 2023. szeptember 1. napjától a mini bölcsődei ellátást a Balatoni Szociális Társulás által fenntartott Alapszolgáltatási Központ önálló szakmai egységeként fogja biztosítani. A Mikkamakka Mini Bölcsőde Balatonkeresztúr Ady Endre u. 1. szám alatt nyitja meg kapuit.

A társulási megállapodás alapján a mini bölcsődei ellátás szabályozása a Balatonkeresztúr Község Önkormányzat települési támogatásokról, a személyes gondoskodást nyújtó szociális és gyermekjóléti ellátásokról szóló 10/2021.(V.17.) önkormányzati rendelete tartalmazza a következők szerint:

*Az önkormányzat a gyermekek mini bölcsődei ellátását a Balatoni Szociális Társulás által fenntartott 8648 Balatonkeresztúr Ady u. 1. szám alatti Mikkamakka Mini bölcsőde útján biztosítja, amely a Balatonkeresztúri Alapszolgáltatási Központ önálló szakmai intézményegységeként működik.*

*A mini bölcsődei ellátás igénybevétele önkéntes, az ellátást igénylő gyermek törvényes képviselője írásbeli kérelmére történik.*

*A mini bölcsőde 1,5 éves kortól 3 éves korig fogadja a gyermekeket.*

*A gyermek felvételét az intézményvezetőnél, az erre rendszeresített, a törvényes képviselő által kitöltött felvételi jelentkezési lap benyújtásával, és az előírt dokumentumok csatolásával kell kérni.*

*A mini bölcsődei ellátásra vonatkozó kérelem benyújtásával kapcsolatos részletes szabályokat a mini bölcsőde működési dokumentuma határozza meg.*

*A felvétel egész évben folyamatos, de az férőhely függvénye.*

*A felvétel során előnyben kell részesíteni azt a rendszeres gyermekvédelmi kedvezményre jogosult gyermeket, akinek szülője vagy más törvényes képviselője igazolja, hogy munkaviszonyban vagy más munkavégzésre irányuló jogviszonyban áll.*

*A benyújtott kérelmet az ASZI központ vezetője bírálja el . A döntésről a kérelmezőt 15 munkanpon belül írásban tájékoztatni kell. Ha a kérelmező a döntést vitatja, az arról szóló értesítés kézhezvételétől számított 5 munkanapon belül a Balatoni Szociális Társulás elnökéhez fordulhat.*

*Az ellátásban részesülő köteles a jogosultság feltételeit érintő lényeges tényekben, családi körülményeiben, jövedelmi és vagyoni viszonyaiban bekövetkezett változást 15 napon belül az intézmény vezetőjének bejelenteni.*

*Az intézmény vezetője az ellátást igénybe vevőkről és az igénybevételre várakozó személyekről minden hónap 5. napjáig a fenntartó részére jelentést készít.*

*Az intézmény vezetője az intézmény tárgyévet megelőző naptári évben végzett szakmai tevékenységéről beszámolót készít, amit a fenntartó részére minden év február 15-ig megküld.”*

*Ha a törvény másképp nem rendelkezik, a mini bölcsődei ellátás megszűnik:*

*a) a határozott idejű elhelyezés esetén a megjelölt időtartam - illetve a meghosszabbított időtartam - leteltével,*

*b) ha a gyermek törvényes képviselője a házirendet az írásbeli figyelmeztetés ellenére sem tartja be*

*c) ha az ellátás igénybevételét 5 munkanapig indokolás, jelzés nélkül szünetelteti,*

*d) ha az ellátás igénybevételét összefűggően 10 munkanapon túl indokolás mellett is szüneteltetni kívánja, betegség esetét kivéve*

*A mini bölcsődei alapellátás keretében az étkezésért térítési díjat kell fizetni a 11. melléklet szerint.*

***Mikkamakka Mini Bölcsőde***

|  |  |  |
| --- | --- | --- |
| ***Napi négyszeri étkezés*** | | |
| *nettó ár* | *27 % áfa* | *fizetendő bruttó térítési díj* |
| *640 Ft* | *173 Ft* | *813 Ft* |

*Az intézmény vezetője az ellátás megkezdésekor, értesíti a kötelezettet a személyi térítési díj összegéről.*

*A mini bölcsőde működésének részletes szabályait az intézmény szervezeti és működési szabályzata tartalmazza.*

*A mini bölcsőde működésével kapcsolatos dokumentum jóváhagyása és módosítása a Balatoni Szociális Társulás Társulási Tanácsának hatásköre.*

Az intézményegység működését az Alapszolgáltatási Központ Szervezeti és Működési Szabályzata, valamint Szakmai Programja tartalmazza, melynek elfogadására a Társulási Tanács által 2023. augusztus 11-ei ülésén kerül sor.

A fentiek miatt a települési támogatásokról, a személyes gondoskodást nyújtó szociális és gyermekjóléti ellátásokról szóló **10/2021. (V.21.) önkormányzati rendelet módosítása szükséges a következők szerint:**

**Balatonmáriafürdő Község Önkormányzata Képviselő-testületének**

**.../2023. (...) önkormányzati rendelete**

**a települési támogatásokról, a személyes gondoskodást nyújtó szociális és gyermekjóléti ellátásokról szóló**

**10/2021. (V. 21.) önkormányzati rendelet módosításáról**

Balatonmáriafürdő Község Önkormányzatának Képviselő-testülete a szociális igazgatásról és a szociális ellátásról szóló 1993. évi III. tv. 1. § (2) bekezdésében, 10. § (1) bekezdésében, 18. § a) pontban, 25. § (3) bekezdés b) pontban, 26. §-ban, 32. § (1) bekezdés b) pontja, 32. § (3) bekezdésében, 45. §(1) bekezdésében, 48. § (4) bekezdésében, 58/B. § (2) bekezdésében, 62. § (2) bekezdésében, 92. § (1), (2) bekezdésében, a 115. § (3) bekezdésében, a 132. § (4) bekezdés d) és g) pontjában,134/E §-ban, a gyermekvédelemről és gyámügyi igazgatásról szóló 1997. évi XXXI. törvény 18. § (2) bekezdésében, 29. §-ban, 131. § (1) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. és 8a. pontjában meghatározott feladatkörében eljárva a következőket rendeli el:

**1. §**

(1) A települési támogatásokról, a személyes gondoskodást nyújtó szociális és gyermekjóléti ellátásokról szóló 10/2021. (V.21.) önkormányzati rendelet 3. § (1) bekezdés b) pont bg) alpontja helyébe a következő rendelkezés lép:

*(Balatonmáriafürdő Község Önkormányzata az alábbi pénzbeli és természetbeni szociális ellátásokat, valamint személyes gondoskodást nyújtó szociális- és gyermekjóléti szolgáltatásokat nyújtja:   
szociális- és gyermekjóléti szolgáltatások:)*

„*bg)* **mini bölcsődei ellátás.”**

(2) A települési támogatásokról, a személyes gondoskodást nyújtó szociális és gyermekjóléti ellátásokról szóló 10/2021. (V.21.) önkormányzati rendelet 3. § (2) és (3) bekezdése helyébe a következő rendelkezések lépnek:

„(2) Az (1) bekezdés b) pont ba), bb), bc) pontjában felsorolt ellátásokat a Balatoni Szociális Társulás által fenntartott Balatonkeresztúri Alapszolgáltatási Központ (8648 Balatonkeresztúr Iskola u. 3.) (továbbiakban: ASZI központ), az (1) bekezdés b) pont bd), **bg)** pontban meghatározott ellátást a társulási megállapodásokban foglaltak szerint, valamint a közétkeztetésen keresztül, az (1) bekezdés b) pont be), bf) pontban felsorolt ellátásokat a Marcali Kistérség Többcélú Társulása biztosítja a Marcali Szociális és Egészségügyi Szolgáltató Központ (8700 Marcali Dózsa György u. 9.) (a továbbiakban: SZESZK) intézményén keresztül.

(3) A (2) bekezdésben meghatározott,

*a)* e § (1) bekezdés ba), bb), és bc), **bg)** szerinti ellátások igénybevételére, a fizetendő díjakra vonatkozó rendelkezéseket Balatonkeresztúr Község Önkormányzata,

*b)* e § (1) bekezdés be), bf) szerinti ellátások igénybevételére, a fizetendő díjakra vonatkozó rendelkezéseket Marcali Város Önkormányzata önkormányzati rendeletei tartalmazzák.”

**2. §**

A települési támogatásokról, a személyes gondoskodást nyújtó szociális és gyermekjóléti ellátásokról szóló 10/2021. (V.21.) önkormányzati rendelet 4. § (2) bekezdése helyébe a következő rendelkezés lép:

„(2) Amennyiben az e rendeletben szabályozott szociális vagy gyermekjóléti alapszolgáltatások biztosítása társulás keretében fenntartott intézmény útján történik, az igénybevétele iránti kérelmet a Központ vezetőjéhez lehet szóban vagy írásban előterjeszteni.”

**3. §**

Ez a rendelet 2023. szeptember 1-jén lép hatályba.

Galácz György Mestyán Valéria

polgármester címzetes főjegyző

Rendelet kihirdetve: 2023. augusztus …-án.

Mestyán Valéria

címzetes főjegyző

**Általános indokolás:**

Balatonmáriafürdő Község Önkormányzata 2023. szeptember 1. napjától társulási megállapodás keretében biztosítja a bölcsődei ellátást a település gyermekei részére 1,5 éves kortól 3 éves korig.

Az intézmény a Balatoni Szociális Társulás által fenntartott Balatonkeresztúri Alapszolgáltatási Központon belül önálló szakmai egységként működik: Mikkamakka Mini Bölcsőde Balatonkeresztúr Ady Endre u. 1. szám alatt. A társulási megállapodás alapján Balatonkeresztúr Község Önkormányzata szabályozza rendeletében a Társulás által fenntartott, működtetett ellátások igénybevételének alapvezető szabályait.

Jelen rendelet-módosítás a mini bölcsődei ellátás biztosításának változásával kapcsolatos módosításokat tartalmaz.

A részletes szabályokat az intézmény szervezeti és működési szabályzata és mellékletei tartalmazzák.